መንግስት እየተካሄደ ያለውን ለውጥ ዘላቂ ለማድረግ ለተቋማት ግንባታ ትኩረት ሰጥቶ እየሰራ ነው ተባለ
መንግስት እየተካሄደ ያለውን ለውጥ ዘላቂ ለማድረግ ለተቋማት ግንባታ ትኩረት ሰጥቶ እየሰራ መሆኑን መቀመጫቸውን አዲስ አበባ ላደረጉ ዲፕሎማቶች ማብራሪያ ሰጠ።የኢፌዴሪ ውጭ ጉዳይ ሚኒስቴር ኢትዮጵያ ያለችበትን ወቅታዊ ሁኔታና ባለፈው አንድ ዓመት የተገኙ ድሎችን አስመልክቶ ለዲፕሎማቶቹ ማብራሪያ ተሰጥቷቸዋል።ማብራሪያውን የሰጡት የውጭ ጉዳይ ሚንስትር ዴኤታ ወ/ሮ ሂሩት ዘመነ እና በጠቅላይ ሚኒስትር ጽህፈት ቤት የፕሬስ ጉዳዮች ሃላፊ ቢልለኔ ስዩም ናቸው።ጠቅላይ ሚንስትር ዶክተር አብይ አህመድ በሰላማዊ የስልጣን ሽግግር ወደ ስልጣን ከመጡ ወዲህ በኢኮኖሚ፣ በማህበራዊና በፖለቲካዊ ዘርፎች ያከናወኗቸው ዋና ዋና ተግባራት በማብራሪያው ተመላክቷል ።መንግስት ከቤት ንብረታቸው የተፈናቀሉ ዜጎችን ለመደገፍ ከምንጊዜውም በላይ በቁርጠኝነት እየሰራ መሆኑን ገልጸው፤ ዓለም አቀፉ ማህበረሰብም እስካሁን ያሳየውን አጋርነት እንዲቀጥል ጠይቀዋል።በኢኮኖሚ ዘርፍም የአጠቃላይ የአገሪቱን የኢኮኖሚ አቅጣጫ የሚጠቁም ጥናት በመካሄድ ላይ መሆኑን የተናገሩት ወ/ሮ ሂሩት፤ ጥናቱ ሲጠናቀቅም ለህዝብ ይፋ እንደሚሆን ጠቁመዋል።ኢትዮጵያ በቅርቡ የአፍሪካ አህጉራዊ ነጻ የንግድ ቀጣና ስምምነትን ማጽደቋን ጠቅሰው ይህም መንግስት ኢኮኖሚውን ክፍት ለማድረግ ላለው ቁርጠኝነት ማሳያ ነው ብለዋል።በጠቅላይ ሚኒስትር ጽህፈት ቤት የፕሬስ ጉዳዮች ምክትል ሃላፊ ወ/ሪት ቢልለኔ ስዩም በበኩላቸው መንግስት እየተካሄደ ያለውን ለውጥ ዘላቂ ለማድረግ ለተቋማት ግንባታ ትኩረት ሰጥቶ እየሰራ ነው ብለዋል።ለውጡም በህዝቡ ዘንድ በባለቤትነት እንዲያዝ በቅርቡ ምሁራንና የተለያዩ የህብረተሰብ ክፍሎችን ያካካተ “አዲስ ወግ” የተሰኘ የውይይት መድረክ በማዘጋጀት እስካሁን የተገኙ ድሎችን ገምግሟል ብለዋል። (ምንጭ፦ ውጭ ጉዳይ ሚኒስቴር)